ΓΡΑΠΤΗ ΕΡΩΤΗΣΗ P-2913/97 υποβολή: Graham Watson (ELDR) προς την Επιτροπή (5 Σεπτεμβρίου 1997)

Θέμα: Χορήγηση βοήθειας εκ μέρους της Ευρωπαϊκής Ένωσης στην Κένυα

Μετά τη βίαιη διάλυση διαδηλώσεων υπέρ της δημοκρατίας τον Ιούνιο 1997, με αποτέλεσμα το θάνατο 14 ατόμων στο Ναϊρόμπι, οι εκδηλώσεις βίας εξαπλώθηκαν σε όλη την Κένυα. Κατά τα φαινόμενα, οι διαταραχές υποδαυλίζονται από τις ένοπλες δυνάμεις, οι οποίες παραμένουν πιστές στον Πρόεδρο Μόϊ και οι οποίες επιχειρούν με τον τρόπο αυτό να διαλύσουν τα κόμματα της αντιπολίτευσης κατά την προεκλογική περίοδο, εφόσον οι εκλογές θα διεξαχθούν κατά το τρέχον έτος. Έχουν επίσης εκφρασθεί ανησυχίες για την κατασπατάληση του δημοσίου χρήματος και τη διαφθορά στους κόλπους του κυβερνώντος κόμματος KANU. Διαμαρτυρόμενο για την κατάσταση αυτή, το ΔΝΤ διέκοψε τη χορήγηση της δεύτερης δόσης του δανείου προς την Κένυα, ύψους περίπου 468 εκατ. δολλαρίων. Οι πρόσφατες αναταραχές στην παράκτια περιοχή, που στοίχισαν το θάνατο 42 ατόμων, οφείλονται στην καταστροφή δασικών εκτάσεων, από τους οπαδούς του Προέδρου Μόϊ, οι οποίες θεωρούνταν ιερές από τη φυλή Mijikenda.

Προτίθεται η Επιτροπή να επανεξετάσει το ενδεχόμενο αναστολής της χρηματοδοτικής βοήθειας προς την Κένυα κατά την προεκλογική περίοδο ως εκδήλωση των ανησυχιών της για το ταραχώδες πολιτικό κλίμα στη χώρα αυτή;

Απάντηση του κ. Pinheiro εξ ονόματος της Επιτροπής (19 Σεπτεμβρίου 1997)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου σχετικά με την επιδείνωση της κατάστασης στην Κένυα και σε στενό συντονισμό με τα κράτη μέλη δράττεται ενεργά όλων των ευκαιριών για να τονίσει στην κυβέρνηση της Κένυας τη σημασία που δίνει η Επιτροπή στο γεγονός ότι αναπτυξιακή πολιτική και συνεργασία συνδεόνται στενά με το σεβασμό των βασικών δικαιωμάτων του ανθρώπου και με την αναγνώριση και την εφαρμογή των δημοκρατικών αρχών, την παγιοποίηση των κανόνων δικαίου και την καλή διακυβέρνηση (άρθρο 5 της σύμβασης της Λομέ).

Η Ένωση έκανε πολλές δηλώσεις, εκ των οποίων την τελευταία τον Αύγουστο, με τις οποίες καλεί τα ενδιαφερόμενα μέρη να σταματήσουν κάθε βιαιοπραγία και να καταφύγουν σε ειρηνευτικά μέσα για την επίλυση των πολιτικών διαφορών, και τονίζει την ανάγκη έναρξης σοβαρού διαλόγου που θεωρεί το μοναδικό μέσο για την επίτευξη ειρηνευτικής λύσης που θα ωφελήσει όλους τους κατοίκους της Κένυας.

Αν η Επιτροπή κρίνει ότι η Κένυα έχει παραβιάσει την υποχρέωσή της σε ό,τι αφορά ένα από τα ουσιαστικά στοιχεία του άρθρου 5 (η προετοιμασία και η διενέργεια ελεύθερων και θεμιτών εκλογών έχουν αποφασιστική σημασία σ'αυτό το πλαίσιο), τότε μπορεί να προτείνει την έναρξη διαβουλεύσεων με την Κένυα σύμφωνα με τις διατάξεις του άρθρου 366 παράγραφος (α) της σύμβασης. Η αναστολή των μέτρων θεωρείται ως μέτρο εσχάτης ανάγκης.

Σχετικά με τη στήριξη του ισοζυγίου πληρωμών, το Διεθνές Νομισματικό Ταμείο (ΔΝΤ) αποφάσισε στις 31 Ιουλίου 1997 να αναστείλει την πληρωμή της δεύτερης δόσης των 33.8 εκατ. ECU (37 εκατ. $) του προγράμματός του για την Κένυα. Ο κυριότερος λόγος γι'αυτήν την απόφαση ήταν ότι το ΔΝΤ δεν ήταν ικανοποιημένο με τα μέτρα που έλαβε η κυβέρνηση της Κένυας για την αντιμετώπιση της διαφθοράς και της απάτης. Μία αποστολή του ΔΝΤ (25-29 Αυγούστου 1997) συμφώνησε με την κυβέρνηση της Κένυας σχετικά με μέτρα που απαιτούνται για την αποκατάσταση της βοήθειας του ΔΝΤ, αλλά δεν καθορίστηκε ημερομηνία για την επανάληψη των διαπραγματεύσεων μεταξύ των δύο μερών σχετικά με τη βοήθεια. Το πρόγραμμα διαρθρωτικής προσαρμογής της Επιτροπής με την Κένυα έχει ανασταλεί από το 1991 και θα επαναληφθεί μόνον όταν επικρατήσουν οι αναγκαίες οικονομικές και μη οικονομικές συνθήκες.